b"\n_START_ARTICLE_\nCarnegie Medal\n_START_SECTION_\nHistorie\n_START_PARAGRAPH_\nDa prisen ble etablert i 1936, var den ytre anledningen Carnegies 100-\xc3\xa5rsminne. \xc3\x98nsket om en egen britisk barnebokpris var imidlertid lansert tidligere, i 1931, og kan ogs\xc3\xa5 ha v\xc3\xa6rt motivert av at den amerikanske bibliotekforeningen ALA hadde etablert sin barnelitteraturpris Newbery-medaljen allerede i 1922._NEWLINE_I de f\xc3\xb8rste \xc3\xa5rene hadde prisutdelingene et preg at \xc3\xa5 v\xc3\xa6re en heder ikke bare til en enkelt bok, men til et langvarig forfatterskap som hadde utspilt seg f\xc3\xb8r prisen ble etablert. Dette toppet seg i 1947 og 1955, da prisene ble tildelt Walter de la Mare og Eleanor Farjeon for b\xc3\xb8ker med gjenutgivelse av tidligere tekster. _NEWLINE_Ulike grader av \xc2\xabnestenvinnere\xc2\xbb ble introdusert fra og med prisutdelingen for 1954: I tillegg til vinneren kunne en eller flere b\xc3\xb8ker bli \xc2\xabcommended\xc2\xbb eller \xc2\xabhighly commended\xc2\xbb. Fra og med 2003 er det ingen slike utmerkelser ut over den offentlige kortlisten som omfatter inntil \xc3\xa5tte b\xc3\xb8ker. Den f\xc3\xb8rste \xc2\xabSpecial Commendation\xc2\xbb i 1954 ble tildelt Lavender's Blue: A Book of Nursery Rhymes, redigert av Kathleen Lines og illustert av Harold Jones. Det var s\xc3\xa6rlig Jones' illustrasjoner juryen \xc3\xb8nsket \xc3\xa5 hedre, og dette la grunnlaget for etableringen av illustrasjonsprisen Kate Greenaway-medaljen to \xc3\xa5r etter._NEWLINE_Ivan Southall fra Australia ble i 1971 den f\xc3\xb8rste ikke-brite til \xc3\xa5 vinne prisen. Senere har Margaret Mahy fra New Zealand vunnet prisen to ganger, i 1982 og 1984. Etter at prisvedtektene ble endret, ble Sharon Creech fra USA den f\xc3\xb8rste fra et ikke-samveldeland til \xc3\xa5 motta prisen i 2002._NEWLINE_I forbindelse med feiringen av prisens 70-\xc3\xa5rsjubileum i 2007 ble det arrangert en publikumsavstemning om \xc2\xabThe public\xe2\x80\x99s favourite winner of all time\xc2\xbb, med utgangspunkt i en liste med 10 av de beste b\xc3\xb8kene. Avstemningen ble vunnet av Philip Pullmans Det gylne kompasset (1995), som er f\xc3\xb8rste bok i Den m\xc3\xb8rke materien-trilogien."